钦定古今图书集成/历象汇编/庶征典/第043卷 > 北周
## 钦定古今图书集成/历象汇编/庶征典/第043卷 > 北周

### 孝闵帝元年二月岁星守少微五月岁星犯太微上将太白犯轩辕月掩心荧惑犯东井

按《周书闵帝本纪》，元年二月，岁星守少微，经六十日。
五月癸卯，岁星犯太微上将，太白犯轩辕。七月甲辰，
月掩心后星，荧惑犯东井北端第二星。　按《隋书天
文志》：五月癸卯，太白犯轩辕。占曰：“太白行轩辕中，大
臣出令。”又曰：“皇后失势。”辛亥，荧惑犯东井北端第二
星。占曰：“其国乱。”又曰：“大旱。”其年九月，冢宰护逼帝逊
位，幽于旧邸，月馀弑崩。司会李植、军司马孙恒及宫
伯乙弗凤等被诛害。其冬“大旱”，皆大臣出令，大臣死，
旱之应也。

### 明帝二年三月荧惑入轩辕六月填星犯井钺

按《周书明帝本纪》二年夏四月庚午，荧惑入轩辕。
按《隋书天文志》作三月甲午，荧惑入轩辕。《占》曰：“王者
恶之，女主凶。”其月皇后独孤氏崩。六月庚子，填星犯
井钺，与太白并。占曰：“伤成于钺，君有戮死者。”其年太
师宇文护进食，帝遇毒崩。

### 武帝保定元年七月荧惑入鬼九月客星见于翼十月荧惑犯太微上将

按《周书武帝本纪》：“保定元年七月己巳，荧惑入舆鬼，
犯积尸。九月乙巳，客星见于翼。冬十月戊寅，荧惑犯
太微上将，合焉。”

保定二年闰正月，太白入昴。二月，荧惑犯太微。三月，
犯左执法。七月，太白犯鬼。十一月，荧惑犯岁星。
按《周书武帝本纪》，“二年闰正月癸巳，太白入昴。二月
壬寅，荧惑犯太微上相。三月壬午，荧惑犯左执法。”七
月乙亥，太白犯舆鬼。十一月壬午，荧惑犯岁星。
保定三年九月，荧惑犯上将。十月，犯左执法。

按《周书武帝本纪》。三年九月甲子。荧惑犯太微上将。
冬十月壬辰。荧惑犯左执法　按《隋书天文志》。九月
甲子。荧惑犯太微上将。占曰：“上将诛死。”十月壬辰。荧
惑犯左执法。

保定四年二月，荧惑犯房。三月，又犯之。

按《周书武帝本纪》，四年二月甲午，荧惑犯房右骖。三
月己未，荧惑又犯房右骖。　按《隋书天文志》：二月甲
午，荧惑犯房右骖。三月己未，荧惑又犯房右骖。占曰：
“上相诛，车驰人走，天下兵起。”其年十月，冢宰晋公护
率军伐齐，十二月，柱国庸公王雄力战死之，遂班师。
兵起，将死之应也。

保定五年正月，太白、荧惑、岁星合于娄。六月，彗星出
三台，入虚、危。

按《周书武帝本纪》：“五年正月甲辰，太白、荧惑、岁星合
于娄。六月庚申，彗星出三台，入文昌，犯上将。后经紫
宫西垣入危，渐长一丈馀，指室壁。后百馀日稍短，长
二尺五寸，在虚、危灭。”

### 天和元年十月乙卯太白昼见经天

按：《周书武帝本纪》云云。

天和二年五月，木火合于井。六月，月入毕。闰六月，木
金合于柳，七月，太白犯轩辕。十一月，荧惑犯钩钤。
按《周书武帝本纪》，二年五月，岁星与荧惑合于井。六
月甲子，月入毕。闰六月，岁星、太白合于柳。七月，太白
犯轩辕。　按《隋书天文志》，五月己丑，岁星与荧惑合
在井宿，相去五尺。井为秦分。占曰：“其国有兵，为饥旱，
大臣匿谋，下有反者，若亡地。”闰六月丁酉，岁星、太白

卫公直将兵援之，因而南伐。九月，卫公直与陈将淳
于量战于沌口，王师失利。元定、韦世冲以步骑数千
先度，遂没陈。七月庚戌，太白犯轩辕大星，相去七寸。
占曰：“女主失势，大臣当之。”又曰：“西方祸起。”其十一月
癸丑，太保许公宇文贵薨，大臣当之验也。庚子，荧惑
犯钩钤，去之六寸。占曰：“王者有忧。”又曰：“车骑惊，三公
谋。”

天和三年春三月，太白犯井北辕。四月，太白入鬼。六
月，有星孛于东井，北行一月，至舆鬼乃灭。客星见房、
心，入天市，犯营室，至奎，四十馀日乃灭。九月，太白与
镇星合于角。

按《北周书武帝本纪》云云。　按《隋书天文志》：三年三
月己未，太白犯井北辕第一星。占曰：“将军恶之。”其七
月壬寅，隋公杨忠薨。四月辛巳，太白入舆鬼犯积尸。
占曰：“大臣诛。”又曰：“乱臣在内，有屠城。”六月甲戌，彗见
东井长一丈，上白下赤而锐，渐东行至七月癸卯，在
鬼北八寸所乃灭。占曰：“为兵，国政崩坏。”又曰：“将军死，
大臣诛。”七月己未，客星见房心，白如粉絮，大如斗，渐
大，东行。八月，入天市，长如匹所复东行，犯河鼓右将。
癸未，犯匏瓜，又入室，犯离宫。九月壬寅，入奎，稍小；壬
戌，至娄北一尺所灭，凡六十九日。占曰：“兵起，若有丧。
白衣会为饥旱，国易政。”又曰：“兵犯外城，大臣诛。”
天和四年二月，岁星掩上将，流星出左摄提。五月，荧
惑犯鬼。

按《周书武帝本纪》：“四年春二月，岁星逆行，掩太微上
将。庚午，大流星出左摄提，流至天津。灭后有声如雷。”

按《隋书天文志》：“四年二月戊辰，岁星逆行掩太微。”

《上将占》曰：“天下大惊，国不安，四辅有诛，必有兵革，天
下大赦。”庚午，有流星大如斗，出左摄提，流至天津灭，
有声如雷。五月癸巳，荧惑犯舆鬼。甲午，犯积尸。占曰：
“午，秦也，大臣有诛，兵大起。”后三年，太师、大冢宰、晋国
公宇文护以不臣诛，皆其应也。

《天和》五年正月，月在氐晕，白虹贯之，有彗，规，北斗第
四星。九月，金木合于亢。十月，金上合于氐。

按《周书武帝本纪》，五年九月己卯，太白、岁星合于亢。
冬十月丙戌，太白、镇星合于氐。　按《隋书天文志》：正
月乙巳，月在氐晕，有白虹长丈所贯之，而有两珥相
连接，规北斗第四星。《占》曰：“兵大起，大战，将军死于野。”
是冬齐将斛律明月寇边，于汾北筑城，自华谷至于
龙门。其明年正月，诏齐公宪率师御之。三月己酉，宪
自龙门度汾水，拔其新筑五城，兵起，大战之应也。
天和六年四月，荧惑犯舆鬼。六月，荧惑、太白合于张。
八月，镇、岁、太白合于氐。

按《周书武帝本纪》：六年四月己卯，荧惑犯舆鬼。八月
癸未，镇星、岁星、太白合于氐。　按《隋书天文志》：四月
己卯，荧惑逆行犯舆鬼。占曰：“有兵丧，大臣诛，兵大起。”
其月又率师取齐宜阳等九城。六月，齐将攻陷汾州。
六月庚辰，荧惑、太白合在张宿，相去一尺。占曰：“主人
兵。不胜，所合，国有殃。”

### 建德元年三月荧惑太白合于壁七月辰星太白合于井月犯心中星

按《周书武帝本纪》，建德元年秋七月丙午，辰星、太白
合于东井。己酉，月犯心中星。　按《隋书天文志》：三月
丙辰，荧惑、太白合壁。《占》曰：“其分有兵丧，不可举事，用
兵必受其殃。”又曰：“改立侯王，有德者兴，无德者亡。”其
月诛晋公护、护子谭公会、莒公至、崇业公静等，大赦。
癸亥，诏以齐公宪为大冢宰。是其验也。七月丙午，辰
与太白合于井，相去七寸。占曰：“其下之国，必有重德
致天下。”后四年，上帅师平齐，致天下之应也。九月己
酉，月犯心中星，相去一寸。占曰：“乱臣在傍，不出五年，
下有亡国。”后周武伐齐平之，有亡国之应也。

建德二年二月，荧惑犯舆鬼，入积尸。四月，太白掩鬼
西北星，又掩东北星。五月，荧惑犯右执法。六月，月犯
心中星。九月，太白犯右执法。十一月，太白掩填在尾。
按《周书武帝本纪》，二年二月癸亥，荧惑犯舆鬼，入积
尸。五月丁卯，荧惑犯右执法。六月甲辰，月犯心中星。
九月癸酉，太白犯右执法。　按《隋书天文志》：二月癸
亥，荧惑掩鬼西北星，占曰：“大贼在大臣侧。”又曰：“大臣
有诛。”四月己亥，太白掩西北星，壬寅，又掩东北星，占
曰：“国有忧，大臣诛。”六月丙辰，月犯心中后二星，占曰：
“乱臣在傍，不出三年，有亡国。”又曰：“人主恶之。”九月癸
酉，太白犯左执法。〈纪作右互异〉占曰：“大臣有忧，执法者诛，
若有罪。”十一月壬子，太白掩填星，在尾。占曰：“填星为
女主，尾为后宫。”明年，皇太后崩。

建德三年二月，客星出五车，入文昌北斗魁。四月，星
孛于紫宫。十一月，岁星、太白合于危。十二月，月犯岁
星于危，又食太白于营室。

按《周书武帝本纪》，三年夏四月丁巳，有星孛于东北
紫宫垣，长七尺。十二月辛卯，月掩太白。　按《隋书天
文志》：“二月戊午，客星大如桃，青白色，出五车东南三尺所，渐东行，稍长二尺所，至四月壬辰，入文昌，丁未，
入北斗魁中，后出魁，渐小，凡见九十三日。占曰：‘天下
兵起，车骑满野，人主有忧’。”又曰：“天下有乱，兵大起，臣
谋”主。其七月乙酉，卫王直在京师，举兵反，讨擒之，废
为庶人。至十月，始州民王鞅拥众反，讨平之。四月乙
卯，星孛于紫宫垣外，大如拳，赤白，指五帝座，渐东南
行，稍长一丈五尺。五月甲子，至上台北灭。《占》曰：“天下
易政，无德者亡。”后二年，武帝率六军灭齐。十一月丙
子，岁星与太白相犯，光芒相及，在危。《占》曰：“其野兵，人
主凶，失其城邑。危，齐之分野。”后二年，宇文神举攻拔
陆浑等五城。十二月庚寅，月犯岁星，在危，相去二寸。
占曰：“其邦流亡，不出”三年辛卯，月行在营室，食太白。
占曰：“其国以兵亡，将军战死。”营室，卫也，地在齐境。后
齐亡入周。

建德四年，月犯轩辕大星。

按《周书武帝本纪》，不载。　按《隋书天文志》：四年三月
甲子，月犯轩辕大星。占曰：“女主有忧，又五官有乱。”
建德五年三月庚子，月犯东井第一星。六月丁巳，月
掩心后星。庚午，荧惑入舆鬼。十月，荧惑犯太微上将。
戊午，岁星犯大陵。

按《周书武帝本纪》云云。　按《隋书天文志》。五年十月
庚戌。荧惑犯太微西蕃上将星。占曰：“天下不安。上将
诛。若有罪其止。”六年二月皇太子巡抚西土。仍讨吐
谷浑。八月至伏俟城而旋。吐谷浑寇边。天下不安之
应也。

建德六年夏六月，荧惑入鬼。十月岁星犯大陵
按《周书武帝本纪》不载　按《隋书天文志》。六年六月
庚午荧惑入鬼。《占》曰：“有丧旱。”其七月京师旱。十月戊
午岁星犯大陵。又己未庚申月连晕规昴毕五车及
参。占曰：“兵起争地。”又曰：“王自将兵。”又曰：“天下大赦。”
建德七年四月荧惑犯上相上将。十月月食荧惑。十
二月大星西流，又入紫宫。

按《周书武帝本纪》，不载。　按《隋书天文志》：七年四月，
先此荧惑入太微宫二百日，犯东蕃上相，西蕃上将，
句己往还。至此月甲子出端门。占曰：“为大臣代主。”又
曰：“臣不臣，有反者。”又曰：“必有大丧。”后宣武继崩，高祖
以大运代起。十月癸卯月食，荧惑在斗。占曰：“国败，其
君亡，兵大起，破军杀将。”斗为吴越之星，陈之分野。十
一月，陈将吴明彻侵吕梁，徐州总管梁士彦出军与
战，不利。明年三月，郯公王轨讨擒陈将吴明彻，俘斩
三万馀人。十二月癸丑，流星大如月，西流有声，蛇行
屈曲，光照地。《占》曰：“兵大起，下有战场。”戊辰平旦，有流
星大如三斗器，色赤，出紫宫，凝著天，乃北下。占曰：“人
主去其宫殿。”是月，营州刺史高宝宁据州反。其明年
五月，帝总戎北伐。后年，武帝崩。〈按是年三月改元宣政今照志分编〉

### 宣政元年正月月食昴六月木火金合于井七月月犯心前星荧惑太白合于七星太白犯轩辕大星八月太白入太微九月荧惑入太微犯左执法十二月

荧惑入氐。

按《周书宣帝本纪》云云。　按《隋书天文志》：正月丙子，
月食昴。占曰：“有白衣之会。”又曰：“匈奴侵边。”其月突厥
寇幽州，杀略吏人。五月帝总戎北伐。六月帝疾甚还
京，次云阳而崩。六月壬午癸丑，木火金三星合在井。
占曰：“其国霸。”又曰：“其国外内有兵丧，改立侯王。”是月
幽州人卢昌期据范阳反，改立王侯，兵丧之验也。七
月辛丑，月犯心前星。占曰：“太子恶之，若失位后，静帝
立为天子，不终之征也。”丙辰，荧惑、太白合在七星，相
去二尺八寸所。占曰：“君忧。”又曰：“其国有兵，改立王侯，
有德兴，无德亡。”后年改置四辅官，传位太子，改立王
侯之应也。己未，太白犯轩辕大星。《占》曰：“女主凶。”后二
年，宣帝崩，杨后令其父隋公为大丞相，总军国事。隋
氏受命，废后为乐平公主，馀四后悉废为比丘尼。八
月庚辰，太白入太微。占曰：“为天下惊。”又曰：“近臣起兵，
大臣相杀，国有忧。”其后赵、陈等五王为执政所诛，大
臣相杀之应也。九月丁酉，荧惑入太微西掖门。庚申，
犯左执法，相去三寸。占曰：“天下不安，大臣有忧。”又曰：
“执法者诛，若有罪。”是月，汾州稽胡反，讨平之。十一月，
突厥寇边，围酒泉，杀略吏人。明年二月，杀柱国郯公
王轨，皆其应也。十二月癸未，荧惑入氐，守犯之三十
日。占曰：“天子失其宫。”又曰：“贼臣在内，下有反者。”又曰：
“国君有系，饥死，若毒死者。”静帝禅位，隋高祖幽杀之。

### 静帝大象元年四月太白岁星辰星合于井癸丑有流星大如斗出太微落落如遗火六月大流星出氐入月中大流星出营室抵壁月犯房七月荧惑掩房

八月，荧惑犯南斗。九月，太白入南斗。十月，岁星犯轩
辕。荧惑、填星合于虚。十一月己酉，有星大如斗，出张，
东南流，光明烛地。

按《周书宣帝本纪》云云。　按《隋书天文志》：大象元年
四月戊子，太白、岁星辰星合在井。占曰：“是谓惊立，是
谓绝行，其国内外有兵丧，改立王公。”又曰：“其国可霸，

卯，有流星大如鸡子，出氐中，西北流，有尾迹，长一丈，
所入月中即灭。占曰：“不出三年，人主有忧。”又曰：“有亡
国”，静帝幽闭之应也。己丑，有流星一，大如斗，色青，有
光明照地，出营室，抵壁入浊。七月壬辰，荧惑掩房北
头第一星。占曰：“亡君之诫。”又曰：“将军为乱，王者恶之，
大臣有反者，天子忧。”其十二月，帝亲御驿马，日行三
百里，四皇后及文武侍卫数百人，并乘驿以从。房为
天驷，荧惑主乱。此宣帝乱道德，驰骋车骑将亡之诫。
八月辛巳，荧惑犯南斗第五星。《占》曰：“且有反臣，道路
不通，破军杀将，尉迥、王谦等起兵败亡之征也。”九月
己酉，太白入南斗魁中。《占》曰：“天下有大乱，将相谋反，
国易政。”又曰：“君死，不死则疾。”又曰：“天下爵禄。”皆高祖
受命群臣分爵之征也。十月壬戌，岁星犯轩辕大星。
占曰：“女主忧，若失势。”周自宣政元年，荧惑、太白从岁
星聚东井。《大象》元年四月，太白、岁星、辰星又聚井；十
月，岁星守轩辕，其年，又守翼东。井，秦分；翼，楚分；汉，东
为楚地。轩辕，后族，隋以后族兴于秦地之象，而周之
后妃失势之征也。乙酉，荧惑在虚，与填星合。占曰：“兵
大起，将军为乱。”大臣恶之。是月，相州段德举谋反，伏
诛。其明年三月，杞公宇文亮举兵反，擒杀之。

《大象》二年四月，有大星出天厨，入紫宫。五月，大流星
出太微，入翼。七月辛卯，月掩氐东南星。甲午，月掩南
斗第六星。岁星、太白合于张，大流星出五车。九月，荧
惑与岁星合于翼。甲午，荧惑入太微。十月乙卯，大流
星大如五斗，出张南流，光明烛地。十一月乙巳，岁星
守太微。癸丑，荧惑入氐。

按《周书宣帝静帝本纪》云云。　按《隋书天文志》：二年
四月乙丑，有星大如斗，出天厨，流入紫宫，抵钩陈乃
灭。占曰：“有大丧，兵大起，将军戮。”又曰：“臣犯上，主有忧。”
其五月帝崩，隋公执国政，大丧，臣犯主之应。赵王、越
王以谋执政被诛。又荆、豫襄三州诸蛮反，尉回、王谦、
司马消难各举兵畔，不从执政，终以败亡。皆大兵起，
将军戮之应也。五月甲辰，有流星一，大如三斗器，出
太微端门，流入翼，色青白，光明照地，声若风吹幡旗。
《占》曰：“有立王，若徙王。”又曰：“国失君。”其月己酉，帝崩。刘
昉矫制，以隋公受遗诏辅政，终受天命。立王徙王，失
君之应也。七月壬子，岁星、太白合于张，有流星大如
斗，出五车，东北流，光明烛地。九月甲申，荧惑、岁星合
于翼。

### 大定元年正月乙酉岁星逆行守右执法荧惑掩房按周书静帝本纪云云 按隋书天文志大定元年正月乙酉岁星逆行守右执法荧惑掩房北第一星

《占》曰：“房为明堂，布政之宫，无德者失之。”二月甲子，隋
王称尊号。